EURÓPAI BIZOTTSÁG Brüsszel, 2015.9.30. COM(2015) 479 final A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK Az Eurostars közös program végső értékelése (2008-2013)



1.Bevezetés 2008 júliusában az Európai Parlament és a Tanács elfogadta az Eurostars közös program (a továbbiakban: Eurostars) finanszírozásában történő uniós részvételről szóló határozatot. Az Eurostars határozat szerint az Unió „100 millió EUR összeghatáron belül […] a részt vevő tagállamok és az egyéb részt vevő országok tényleges hozzájárulása legfeljebb egyharmadának megfelelő pénzügyi hozzájárulást nyújt.” A részvétel a hetedik kutatási és technológiafejlesztési keretprogram (2008-2013) időtartamára vonatkozott. Azóta az Európai Parlament és a Tanács elfogadott egy új határozatot, amely folyamatos részvételt biztosít az új Eurostars 2 közös program finanszírozásában 2014-től 2020-ig (Eurostars 2 határozat). Az Eurostars célja, hogy pénzügyi támogatást nyújtson a transznacionális, piacorientált, K+F tevékenységet végző kis- és középvállalkozások (kkv-k) által kezdeményezett és irányított kutatási projektekhez. E cégeknek képeseknek kell lenniük a projekttel kapcsolatos K+F-munka nagyobb részének elvégzésére, valamint e munka eredményeinek kereskedelmi hasznosítására, így javítva versenyhelyzetüket. Az Eurostars projektek együttműködésen alapulnak, ami azt jelenti, hogy minden projektben két különböző részt vevő országból legalább két partnernek (önálló jogi személyek) kell együttműködnie, amelyek közül legalább az egyik K+F tevékenységet végző kkv. A projektek maximális időtartama három év lehet, és a projekt befejezését követő két éven belül a kutatás végtermékének készen kell állnia a piaci bevezetésre. Az EUREKA brüsszeli székhelyű titkársága tölti be a hálózat központi támogatási egységének és a program célzott végrehajtó struktúrájának a szerepét. A titkárság ajánlattételi felhívásokat szervez, ellenőrzi a pályázatok támogathatóságát és kiválasztja a finanszírozandó projekteket. A tikárság felel az uniós pénzügyi hozzájárulás elosztásáért is. A részt vevő országok nemzeti finanszírozó szervei a kutatási-fejlesztési költségvetésükben előirányozzák az Eurostars programhoz történő nemzeti hozzájárulást, és finanszírozzák a nemzeti résztvevőiket. Ez a finanszírozási mechanizmus az úgynevezett „virtuális közös kassza”. Összefoglalva, az Eurostars program központosított értékelés alapján, de decentralizált finanszírozással működik. Az Eurostars határozat előírja, hogy a Bizottságnak két évvel a program indulása után időközi értékelést kell végeznie, és annak eredményeit közölnie kell az Európai Parlamenttel és a Tanáccsal. Az időközi jelentést 2010. december 10-én tették közzé, és a Bizottság 2011 áprilisában benyújtott jelentésében közölte annak eredményeit. Az Eurostars határozat egy végső értékelés elkészítését is előírja a program végén, amelynek eredményeit szintén közölni kell az Európai Parlamenttel és a Tanáccsal. A Makarow-csoport – egy független szakértőkből álló csoport, melynek elnöke Marja Makarow, a finn akadémia alelnöke – végezte el a végső értékelést, amelyet 2014 novemberében tettek közzé. A program alkalmazhatóságának, hatékonyságának, hatásának és fenntarthatóságának felméréséhez a csoport minőségi és mennyiségi módszereket alkalmazott. Az időközi értékeléshez képest a pályázatok, a pályázók és a finanszírozott projektek száma közel háromszorosára nőtt. Ennek következtében – az időközi értékeléssel szemben – a Makarow-csoport képes volt mennyiségi számításokat készíteni és kiterjedt ökonometriai elemzéseket végezni. A Makarow-csoport fő következtetése a következő: „Az Eurostars közös programnak sikerült felgyorsítania a K+F tevékenységet végző kkv-k növekedését és innovatív eredményeit. Az irányítás és a vezetőségi végrehajtás számos aspektusán azonban javítani kell.” E jelentés fő célja a végső értékelés eredményeinek az Eurostars határozat által előírtaknak megfelelően történő közlése az Európai Parlamenttel és a Tanáccsal. A jelentés röviden összefoglalja a Bizottság időközi értékelését és a 2011. évi jelentést (2. szakasz), majd közli a Makarow-csoport főbb megállapításait és ajánlásait (3. szakasz). A 2011. évi jelentésnek megfelelően a Bizottság benyújtja a végső értékelés főbb aspektusaira vonatkozó észrevételeit is (4. szakasz). A Makarow-csoport jelentése alapján ezen észrevételek az Eurostars program azon vonatkozásaira összpontosítanak, amelyekről a Bizottság úgy ítéli meg, hogy lehet rajtuk javítani, különösen azokra, amelyek már az időközi értékelésben is felvetődtek. A Bizottság számításba veszi az Eurostars 2 határozatot is, valamint azt a tényt, hogy mind az időközi, mind a végső értékelés számos ajánlását már figyelembe vették e határozatban és az új hatáskör-átruházási megállapodásban. 2.Időközi értékelés és a Bizottság 2011. évi jelentése Az Eurostars határozat 13. cikkének (2) bekezdése a következőképpen rendelkezik: „A Bizottság az Eurostars közös programról annak kezdetétől számított két évet követően közbenső értékelést készít, amely az I. mellékletben meghatározott célkitűzések megvalósítása terén elért eredményekre terjed ki. Az értékelés tartalmazza a tudományos, igazgatási és pénzügyi integráció fokozásának legmegfelelőbb módjaira tett javaslatokat is, és értékeli különösen a K+F tevékenységet végző kkv-knak az Eurostars Közös Programhoz való hozzáférést érintő képességét, valamint a program végrehajtásának minőségét és hatékonyságát. A Bizottság tájékoztatja az Európai Parlamentet és a Tanácsot az értékelés következtetéseiről, saját észrevételeivel és – adott esetben – az e határozat módosítására vonatkozó javaslataival együtt.” Az Európai Bizottság és az EUREKA titkársága közötti 2009. évi hatáskör-átruházási megállapodás iránymutatást nyújtott az Eurostars határozat kritériumainak alkalmazására vonatkozóan, és konkrét kérdéseket fogalmazott meg, amelyekkel az értékelésben foglalkozni kell. A Bizottság által kinevezett független szakértők egy csoportja 2010 decemberében nyújtotta be az időközi értékelő jelentést. A csoport a következőket állapította meg: „Az Eurostars egy jó program, amely teljesíti célkitűzéseit és értéket teremt az európai K+F tevékenységet végző kkv-k számára. Ezért a független szakértői csoport úgy véli, hogy az Eurostars programot nemcsak hogy fenn kell tartani, de lehetőség szerint a jövőben növelni kell a költségvetését is. A jelentős előrehaladás ellenére azonban marad néhány fejlesztendő terület is.” Az időközi értékelésre 2010-ben került sor, és a jelentés az első négy határidőig eltelt időszak adatait tartalmazza: két határidő volt 2008-ban, egy 2009-ben és egy 2010-ben. Az első négy határidő lejártáig összesen 1127 pályázat érkezett 3790 pályázótól. A finanszírozási szakaszra vonatkozóan a jelentés csak az első három határidőig eltelt időszak adatait tartalmazza. 264 projekt finanszírozása került jóváhagyásra, ezek összköltsége 386 millió EUR. Eddig mindössze 14 projekt fejeződött be. Az indulás után eltelt két évben, 2010 tavaszáig az Eurostars program összesen 231,1 millió EUR előirányzott közforrást mozgósított, amelyből 173,5 millió EUR a részt vevő országoktól, 57,6 millió EUR pedig az Uniótól érkezett. Az első két határidő kapcsán az átlagos szerződéskötési idő 11,4 hónap volt. Ez az időtartam jelentős eltéréseket mutatott, az első határidő esetében a minimum 5,3 hónap, a maximum 26,8 hónap volt (átlagosan 11,8 hónap), a második határidő esetében pedig 6,3 hónap volt a minimum és 17,2 hónap a maximum (átlagosan 11,0 hónap). A hatáskör-átruházási megállapodás melléklete (5. pont, „Várható eredmények és mutatók”) a program félidejére vonatkozóan 6 hónapos szerződéskötési idő elérését határozza meg. A csoport a program három fő erősségének a következőket tartotta: 1)a pályázatok nagy számával a programban történő részvétel iránti igény meghaladta az eredeti várakozásokat, és a program túlnyomórészt olyan K+F tevékenységet végző kkv-kat mozgósított, amelyek piacközeli, alulról felfelé építkező projekteken dolgoznak; 2)a program irányítása a szükséges logisztikai és infrastrukturális szervezés terén egyre javult, a nemzeti hatóságok és a résztvevők elégedettségi foka pedig emelkedik; és

3)a központosított értékelés bevált gyakorlatnak tekinthető az egyértelmű és áttekinthető szervezet és az időben történő végrehajtás szempontjából. A csoport azonban rámutatott öt olyan területre is, amely némi javításra szorul: 1)a nemzeti eljárások harmonizálása és összehangolása; 2)több pályázó – különösen előzetes nemzetközi együttműködési tapasztalattal nem rendelkező kkv-k – vonzása; 3)a földrajzi egyensúly javítása a műszaki szakértők körében, valamint a műszaki és a piaci szakértelem közötti egyensúly javítása szakértői bázison belül; 4)a láthatóság növelése, párhuzamosan a még több projekt finanszírozására való képesség biztosításával; és 5)a virtuális közös kassza szervezése érdekében tett erőfeszítések folytatása. Az Európai Parlamentnek és a Tanácsnak szóló időközi jelentésébena Bizottság megállapította, hogy a csoport értékelő jelentése az Eurostars határozat 13. cikkének (2) bekezdésében említett szempontok mindegyikére kiterjedt és további tényekkel, észrevételekkel és ajánlásokkal is szolgált. A Bizottság a jelentést teljes egészében a 13. cikk (2) bekezdése szerinti időközi értékelési folyamat szerves részének tekinti. Észrevételeiben a Bizottság a további teendőkre vonatkozóan csak a legfontosabb megállapításait és ajánlásait emelte ki. Az időközi értékelésre vonatkozó, a véső értékelés fényében továbbra is releváns bizottsági észrevételek különösen a tudományos, vezetési és pénzügyi integráció javítását, valamint az Eurostars program végrehajtása minőségének és hatékonyságának további fokozását érintették. A Bizottság egyetértett a csoport által az integrációs folyamat további gyorsítása érdekében tett ajánlásokkal. A Bizottság felkérte az Eurostars programban részt vevő országokat, hogy a támogatási jogosultsággal kapcsolatos szabályok fokozott harmonizációja és egyszerűsítése, valamint a finanszírozási és kifizetési gyakorlatok összehangolása révén vegyék figyelembe a program integrációs célkitűzéseit. A Bizottság hangsúlyozta, hogy az Eurostars támogathatósági kritériumait valamennyi részt vevő országban egységesen kell alkalmazni; egyetlen ország számára sem szabad lehetővé tenni, hogy az Eurostars program keretében alkalmazottaknál szigorúbb támogathatósági feltételeket szabjon. A Bizottság egyetértett azzal a javaslattal is, hogy kipróbáljanak egy, a „valódi” közös kasszára vonatkozó részleges (az összes előirányzott forrás 10%-át átfogó) megközelítést. A végrehajtás minőségére és hatékonyságára vonatkozóan a Bizottság támogatta azon javaslatokat, hogy a pártatlanság, a minőség és a pontosság biztosításának érdekében javítsák a központosított értékelési folyamatot. A szakértőknek rendelkezniük kell a szükséges szakértelemmel, és az értékelők pályázók számára nyújtott hatékonyabb visszajelzése biztosítaná az átláthatóságot. A Bizottság egyetértett a szerződéskötési idő csökkentésére vonatkozó ajánlásokkal is. A Tanács a 2011. május 31-i következtetéseiben fejtette ki nézeteit az időközi értékelésre vonatkozóan. A Tanács „ÜDVÖZLI a szakértői csoport azon megállapítását, miszerint az Eurostars program jól illeszkedik az Európa 2020 stratégia céljaihoz, megfelelően kiegészíti a nemzetközi együttműködés tekintetében a hetedik keretprogramban a kkv-k számára kínált lehetőségeket, továbbá vonzónak bizonyult a célcsoport számára, hiszen sikeresen bevonta a programba a K+F tevékenységet végző európai kkv-ket”; „ÜDVÖZLI a szakértői csoport azon ajánlását, hogy az Eurostars projekt 2013 után is folytatódjon; és MÉRLEGELNI FOGJA a program folytatását a kutatás- és innovációfinanszírozás leendő közös stratégiai keretének átfogó összefüggésében.” 3.Végső értékelés 3.1.Bevezetés Az Eurostars határozat 13. cikkének (3) bekezdése szerint: „A Bizottság az Eurostars közös program befejezésekor végső értékelést készít a programról. A végső értékelés eredményeit az Európai Parlamenthez és a Tanácshoz kell beterjeszteni.” A Bizottság elkészítette a feladatmeghatározás tervezetét, amely meghatározza a végső értékelésre vonatkozó megbízatást, valamint az értékelés hatályát és célkitűzéseit. Az Eurostars határozattal és a hatáskör-átruházási megállapodással együtt a feladatmeghatározás biztosította az alapot a Makarow-csoport számára az alkalmazandó megközelítésekre és a vizsgálandó kérdésekre vonatkozóan. A Makarow-csoport által bemutatott adatok a 2008 és 2013 közötti mind a 10 határidőt lefedik. Az EUREKA titkárságához 11733 pályázótól 3548 pályázat érkezett. A pályázók túlnyomó többsége kkv volt (72 %), és a konzorciumok átlagosan 3,3 résztvevőből álltak. A finanszírozás 783 pályázat esetében került jóváhagyásra, összesen 1 130 millió EUR értékben. A pályázatok száma az Eurostars program időtartama alatt folyamatosan nőtt. A finanszírozásra jóváhagyott pályázatok száma azonban nem emelkedett ehhez hasonlóan, ami azt jelenti, hogy a sikerességi arány a 2008-as 42%-ról 2013-ra 17 %-ra csökkent. A közfinanszírozás becsült teljes összege a 2008-tól 2013-ig terjedő időszakra 472 millió EUR volt, az uniós finanszírozás (100 millió EUR) a nemzeti finanszírozás (372 millió EUR) 26,9%-át (illetve a teljes közfinanszírozás 21,2%-át) teszi ki. Az időközi értékelés tárgyidőszakával összehasonlítva az átlagos szerződéskötési idő javult. A harmadik határidőig tartó időszakban (2009) például az átlagos szerződéskötési idő 435 nap volt, míg a nyolcadik határidőig tartó időszak estében (2012) ez 282 napra csökkent. A szerződéskötési idő azonban sok ország esetében még mindig meglehetősen hosszú. A Makarow-csoport úgy véli, hogy a programban érvényesülő szerződéskötési időn sürgősen javítani kell, mivel a részt vevő országok között fennálló számottevő különbségek az egész rendszert megkérdőjelezik. 3.2.Módszertan A Makarow-csoport mennyiségi és minőségi eszközöket használt a végső értékeléshez. Az elsődleges módszerek a következők voltak: másodelemzés, az érdekeltekkel és a kkv-kkal folytatott interjúk, az Eurostars programra pályázó kkv-k online felmérése, valamint mennyiségi elemzések.

A másodelemzés keretében a csoport dokumentumokat gyűjtött az érdekeltek különböző csoportjaitól, és elemezte az Eurostars értékelési kritériumok szempontjából fontos adatokat és információkat. Ez a másodelemzés lehetővé tette a Makarow-csoport számára, hogy azonosítsa az Eurostars program végrehajtása kapcsán felmerülő fontosabb problémákat, kihívásokat és kérdéseket. A forrásanyagok között voltak jogalkotási és több területre kiterjedő dokumentumok, EUREKA magas szintű munkacsoporti értekezletek jegyzőkönyvei, statisztikai adatok és az EUREKA titkársága által tárolt adatok is. A Makarow-csoport Brüsszelben interjúkat tartott a Bizottság két képviselőjével, az EUREKA három képviselőjével és az EUREKA titkárságának felső vezetésével. Egyes csoporttagok személyes vagy telefonos interjúkat folytattak az Eurostars program nemzeti irányító és igazgatási szerveinek 20 képviselőjével és 12 különböző országban működő 26 kkv vezérigazgatójával. A csoport iránymutatásokat dolgozott ki az interjúk strukturálására, majd az iránymutatásokat az interjúalanyok szerepének megfelelően pontosították. Minden interjút írásban dokumentáltak. Az interjúk a témák széles körét ölelték fel. Az értékelés részeként egy online felmérésben kérdezték meg a résztvevőket az Eurostars programmal kapcsolatos tapasztalataikról. Az online felmérés célcsoportját kizárólag a K+F tevékenységet végző kkv-k és más kkv-k képezték. A felmérés 2014. május 9-től július 10-ig tartott, és 6 620 kkv-t szólított meg az online kérdőívre mutató hivatkozást tartalmazó e-mailek útján. Két különböző kérdőív készült: az első a finanszírozott projekteket, a második a nem finanszírozott projekteket célozta meg. A teljes válaszadási arány elérte a 46%-ot (72% a támogatott és 39% a nem támogatott kkv-k esetében). Ahhoz, hogy megtudja, mekkora hatást vált ki az Eurostars program, a Makarow-csoport az ökonometriai tények összehasonlításán alapuló hatásértékelést dolgozott ki. Az ökonometriai tanulmány elsősorban a részt vevő kkv-knál létrejövő új munkahelyeket és a szabadalmi bejelentések révén mérhető innovációs teljesítményt állította középpontjába. Az adatgyűjtéshez az EUREKA titkársága kkv-kra vonatkozó pályázói adatait kellett összehasonlítani a Bureau van Dijk „Amadeus” adatbázisának adataival, ahonnan a foglalkoztatási számadatokat gyűjtötték ki. Emellett az EUREKA titkárságának kkv-kra vonatkozó pályázói adatait összevetették az Európai Szabadalmi Hivatal globális szabadalmi statisztikai adatbázisával. Az ennek eredményeként létrejött adatbázis egyesíti a pályázói információkat, valamint a foglalkoztatásra és a szabadalmi bejelentésekre vonatkozó idősoros adatokat, lehetővé téve a végrehajtott beavatkozások ökonometriai hatásaira vonatkozó becsléseket. 3.3.Megállapítások és értékelés A program célcsoportja és alkalmazási köre A Makarow-csoport rámutat, hogy a részt vevő kkv-k és az Eurostars program irányító és igazgatási szervei szerint a program illeszkedik a célcsoport igényeihez és célkitűzéseihez. A kkv-k fokozott érdeklődése e „stratégiai illeszkedés” jelzésének is tekinthető. Majdnem mindegyik részt vevő kkv tervezi, hogy újra pályázik az Eurostars program keretében, mivel a program megfelel az igényeiknek és célkitűzéseiknek. Az Eurostars programban részt vevők túlnyomó többsége K+F tevékenységet végző kkv, és ők kapták a források közel 75%-át. A program emellett sikeres volt a fiatal cégek és a kis- és mikrovállalkozások megszólításában is. A részt vevő kkv-k már rendelkeznek tapasztalattal a nemzeti és nemzetközi finanszírozási programok terén, és többségüknek már vannak korábbi nemzetközi kapcsolatai is. A Makarow-csoport mindamellett megállapította, hogy az egyetemeket vagy állami kutatószervezeteket bevonó pályázatoknak nagyobb esélyük van a finanszírozásra. Ennek az lehet az oka, hogy egy egyetem vagy egy állami kutatószervezet jelenléte a pályázat magas színvonalát jelzi, vagy az, hogy e szervezetek tapasztaltabbak a pályázati dokumentáció előkészítésében, illetve az, hogy e pályázatok biztosítják a legjobb egyensúlyt a tudományos kiválóság és a piac ismerete között. Alulról felfelé építkező természeténél fogva az Eurostars program a csoport szerint az innovatív technológiák széles körét képes átfogni, az információs és kommunikációs technológiától és annak alkalmazásaitól kezdve az orvosi biotechnológián át a (megújuló) energiáig és a járművek kormányzási és irányítási technológiájáig. Irányítás A Makarow-csoport megjegyzi, hogy az EUREKA titkárságát általában sikeres célzott végrehajtó struktúraként ismerik el. Szükség van azonban a vezetési és igazgatási gyakorlatok javítására, a személyi állomány képzettségének növelésére, egy marketing- és promóciós stratégia kidolgozására és végrehajtására, valamint egy jól strukturált információkezelő rendszer és egy adatbázis kidolgozására és fenntartására a titkárság és az Eurostars program többi irányító és igazgatási szerve által történő használatra. A csoport úgy ítéli meg, hogy az Eurostars program irányítási rendszere megfelelően működik, és hogy a nemzeti és a központi igazgatási szervek közötti együttműködés hatékony. Az Eurostars nemzetközi dimenziója azonban szükségesszé tette egy összetett irányítási rendszer kialakítását. Az EUREKA magas szintű munkacsoport rendszeresen vitat meg különböző, az Eurostars sikere szempontjából rendkívül fontos kérdéseket a cselekvéshez szükséges konszenzus elérése, vagy a minden ország számára kötelező érvényű szabályok elfogadása nélkül. Behatóan tanulmányozták és megvitatták a finanszírozás összehangolását és harmonizálását, a jogosultsági szabályokat, valamint a nemzeti költségvetések megfelelőségét. A Makarow-csoport szerint a magas szintű munkacsoportnak nagyobb felelősséget kell vállalnia az Eurostars program tekintetében, és jobban be kell vonódnia abba. Ez rendkívül fontos az összehangolás és a harmonizáció elősegítése érdekében. A nemzeti finanszírozó szervek továbbra is csak korlátozottan vesznek részt az irányítási struktúrában – a nagyobb összehangoltság és harmonizáció elérésének érdekében jobban be kell vonni őket is. Végezetül: az Eurostars program megerősítette a kkv-k jelenlétét az EUREKA hálózatban, és sokkal láthatóbbá tette a kkv-k európai versenyképességhez és innovációhoz történő hozzájárulását. Ily módon az Eurostars programnak jelentős és hosszan tartó hatása volt az EUREKA hálózatra. Vezetés és tevékenységek A Makarow-csoport úgy ítéli meg, hogy a virtuális közös kassza jól működött, és ez az előnyben részesített finanszírozási mechanizmus, mivel arra ösztönzi az országokat, hogy járuljanak hozzá az Eurostars programhoz. A program sikerére reagálva több ország jelentősen, az eredetileg elfogadott szinten túl növelte meg hozzájárulásának arányát. Azonban nem használták még ki a virtuális közös kassza minden előnyét az Eurostars programban, mivel néhány ország – különösen Németország és Spanyolország – nem rendel megfelelő összegű forrást a program finanszírozásához. Emiatt néhány, már kiválasztott jó projekt kiesett a rangsorból, ami viszont a pályázó kkv-k között frusztrációhoz vezet. A csoport arról számolt be, hogy továbbra is a finanszírozás összehangolása a legnagyobb kihívás, amellyel az Eurostars program szembesül, bár némi javulást már elértek ezen a téren. Néhány esetben a részt vevő kkv-k a hosszabb szerződéskötési idő miatt jelentős nehézségekkel szembesülnek. Előfordul továbbá, hogy egyes nemzeti finanszírozó szervek párhuzamos pályázási és értékelési követelményeket alkalmaznak, illetve kettős jelentési kötelezettséget írnak elő. A másik komoly kihívás, amellyel az Eurostars programnak szembe kell néznie, a finanszírozási szabályok harmonizálása. A magas szintű munkacsoport szerint ezt a kihívást a nemzeti minisztériumok és az Unió kezdeményezésére, fentről lefelé irányuló folyamaton keresztül kellene megoldani. A nemzeti projektkoordinátorok úgy gondolják, hogy a teljes harmonizáció nem lehetséges: nem tudják megváltoztatni például a finanszírozási arányt vagy az egyes kkv-kra vonatkozó felső finanszírozási korlátot. Egy másik probléma, hogy nagyobb mértékű harmonizációra van szükség az egyetemekre és az állami kutatószervezetekre vonatkozó, az alvállalkozást érintő szabályok terén. Az Eurostars központosított értékelési folyamata jól működött. A Makarow-csoport úgy véli azonban, hogy javítani kell az átláthatóságot és a visszajelzési mechanizmust, valamint racionalizálni kell az eljárást annak érdekében, hogy csökkenjen a pályázat benyújtásától az értékelő jelentés elkészültéig eltelő idő. A szerződéskötési idő az Eurostars program indulásánál meglehetősen hosszú volt, azonban az első fázisban számottevően csökkent. Bár a műszaki szakemberek és köztük a piaci tapasztalattal rendelkezők száma 2012 óta jelentősen nőtt, még mindig lenne mit javítani a földrajzi és a nemek közötti egyensúlyon. A nemzeti projektkoordinátorok is szeretnének részt venni a szakértői adatbázis fejlesztésének folyamatában. A kkv-k elégedettek a projektjeik értékeléséről kapott tájékoztatás mértékével. Megítélésük szerint a jelentésekkel kapcsolatos munkaterhelés és az ellenőrzési folyamat megfelelő, és világosnak, átláthatónak és időben megfelelőnek találták az értékelési folyamatot is.

Finanszírozás A Makarow-csoport kiemeli, hogy az Eurostars program sikerének egyik mutatója a pályázatok számának jelentős növekedése, és így a közfinanszírozásra mutatkozó növekvő kereslet volt. A benyújtott pályázatok éves száma a 2008-as 215-ről 2013-ra 948-ra emelkedett. Az Eurostars program életciklusa alatt azonban ez csökkenést eredményezett a finanszírozásra került benyújtott pályázatok arányában. A sikerességi arány az első határidő esetében 42% volt, de a tizedik határidőre 17%-ra esett vissza. Szintén csökkent – 68%-ról (első határidő) 55%-ra (tizedik határidő) – azon projektek aránya, amelyek elérték a minőségi küszöböt, és amelyek esetében jóváhagyásra került a finanszírozás; röviden: a jó minőségű projektek egyre nagyobb része nem részesült támogatásban. A Makarow-csoport úgy véli, hogy a pályázatok éves számában bekövetkezett növekedés „figyelemre méltó” és „hatásos”. Az Eurostars program nemzeti költségvetései között még mindig óriási eltérések mutatkoznak. Ez az ország relatív méretét és a nemzeti finanszírozási rendszer szervezetét tükrözi, valamint a nemzeti kkv-k Eurostars finanszírozás iránti igényét is. Ezek a különbségek jelentős negatív hatással voltak a virtuális közös kassza rendszerének működésére. A finanszírozás résztvevőnkénti mértékét a legtöbb résztvevő és programvezető megfelelőnek ítélte. A Makarow-csoport úgy véli, hogy az európai pénzügyi és gazdasági válság a legtöbb országban negatív hatással volt az Eurostars program nemzeti finanszírozására. A küszöb feletti projektek száma a forráshiány miatt jelentősen csökkent, és emiatt néhány ország nem vett részt a legutóbbi pályázati felhívásokban. Azon országok, amelyek nem szenvedtek forráshiányban, arról számoltak be, hogy a válság őket is negatívan érintette, mivel az általuk támogatott kkv-k finanszírozási problémákkal küzdő országokban lévő üzleti partnerekkel társultak. Az időközi értékelő jelentés ajánlásainak végrehajtása A Makarow-csoport felmérte az időközi értékelő jelentésben foglalt ajánlások betartását. A 2013-ig teljesítendő 21 szakpolitikai ajánlásból a Makarow-csoport szerint 7 ajánlást már teljes mértékben teljesítettek, tíznek a teljesítése megkezdődött, vagy a teljesítés már részben megtörtént, míg négy ajánlás teljesítése egyáltalán nem történt meg. Ez a négy ajánlás a következőkre vonatkozik: 1)a támogatási megállapodások aláírására vonatkozó globális határidő meghatározása; 2)aktív szerep biztosítása az EUREKA magas szintű munkacsoport részére a szerződéskötési idő ellenőrzésében és annak biztosításában, hogy a lemaradó országok racionalizálják eljárásaikat; 3)azzal a megközelítéssel való kísérletezés, hogy az összes előirányzott forrás 10%-a egy valódi közös kasszába legyen elkülönítve; és 4)egy olyan tevékenység kezdeményezése az EUREKA titkársága részéről, amely felderíti az EUREKA klaszter kezdeményezéseinek integrációját annak érdekében, hogy megismerje és átvegye az integrációval kapcsolatos azon tanulságokat, amelyek alkalmazhatók lehetnek az Eurostars programnak a nemzeti K+F-támogatási kezdeményezésekkel történő integrációjának előmozdítására. 3.4.Ajánlások A Makarow-csoport jelentése 28 ajánlást tartalmaz. A program célcsoportja és alkalmazási köre 1)Az EUREKA titkárságának cselekvési tervet kell kidolgoznia annak támogatására, hogy az Eurostars program résztvevői kapcsolatba kerüljenek olyan, a K+F és az innováció terén tevékenykedő közvetítőkkel, akik főként a projekt előkészítési fázisában vesznek részt. 2)A titkárságnak támogatnia kell az Eurostars résztvevői és a különböző típusú EUREKA projektek közötti kapcsolatokat annak érdekében, hogy elősegítse az Eurostars projektek klaszterekhez, „ernyőszervezetekhez” és más tematikus vagy egyedi projektekhez történő kapcsolódását. 3)A titkárságnak közvetítői találkozókat – például befektetői fórumokat – kell szerveznie az Eurostars résztvevői és a finanszírozó intézmények között, hogy a sikeres projektek nagyobb eséllyel juthassanak másodlagos forráshoz a magánszektorból. A finanszírozókat, más kkv-kat és a nemzeti és nemzetközi irányító szerveket megcélzó terjesztési stratégiát kell kidolgozni. 4)A titkárságnak fel kell hívnia az Eurostars program kedvezményezett kkv-inak figyelmét arra, hogy fontos védeni az újításaikhoz fűződő szellemitulajdon-jogokat. 5)A titkárságnak és a nemzeti projektkoordinátoroknak egy marketing- és promóciós stratégia megtervezése és végrehajtása révén biztosítaniuk kell, hogy a program elérje azokat a kkv-kat is, amelyek nem rendelkeznek korábbi nemzetközi kapcsolatokkal. 6)A titkárságnak és a magas szintű munkacsoportnak meg kell állapodnia az Eurostars program számára készülő „piacközeli K+F” projektek meghatározásáról és kidolgozási idejéről, amely semleges az egyes technológiák és piacok sajátosságaival szemben.

7)Az Európai Bizottságnak és a titkárságnak fel kell mérnie, milyen lehetőségek mutatkoznak az Eurostars programnak a Horizont 2020 új kkv-támogató eszközével való összekapcsolása tekintetében, hogy kihasználja az Eurostars kkv résztvevőinek lehetséges növekedését és versenyképes eredményeit. Irányítás 1)A magas szintű munkacsoport által meghozott döntéseket haladéktalanul át kell ültetni végrehajtási tervekbe, konkrét célkitűzésekkel, feladatokkal és a felelősségi körök felosztásával, SMART (specifikus, mérhető, reális, releváns és időalapú) megközelítést használva. 2)A magas szintű munkacsoportnak azonosítania kell azokat az országokat, amelyek párhuzamos pályázási és értékelési követelményeket, valamint kettős beszámolási kötelezettséget alkalmaznak az Eurostars projekteknél, és meg kell állapodnia ezen országokkal a nemzeti folyamatok felszámolásáról. A magas szintű munkacsoportnak biztosítania kell, hogy ez még az Eurostars 2 2016-os tavaszi pályázati határideje előtt végrehajtásra kerüljön. 3)A titkárságnak javítania kell a központosított értékelési folyamat, valamint a pályázók, a nemzeti finanszírozó szervek és a nemzeti projektkoordinátorok felé történő visszajelzési mechanizmusok átláthatóságát. A koordinátoroknak hozzáféréssel kell rendelkezniük a független értékelő testület konszenzusos jelentéseihez, valamint a technikai értékelők egyéni jelentéseihez, hogy részletes visszajelzést tudjanak adni a pályázóknak. 4)A titkárságnak – a nemzeti projektkoordinátorokkal szoros együttműködésben – biztosítania kell a műszaki szakemberek kiegyensúlyozottabb földrajzi eloszlását. Figyelmet kell fordítani a nemek közötti egyensúlyra is. A titkárságnak továbbá bővítenie kell a megfelelő piaci ismeretekkel rendelkező műszaki szakértők bázisát. Vezetés és tevékenységek 1)Az EUREKA titkárságának fenn kell tartania az évenkénti két pályázati határidős gyakoriságot. 2)A titkárságnak 4-5 hónapra kell csökkentenie a pályázat benyújtásától (határidő) az értékelésig eltelt időt, így a központosított értékelés eredménye legkésőbb öt hónapon (150 napon) belül elérhető lesz a nemzeti projektkoordinátorok és a pályázók számára. Minden nemzeti finanszírozó szervnek 2-3 hónapon belül alá kell írnia a finanszírozási szerződést. Javasolt, hogy az EUREKA titkársága a magas szintű munkacsoport elnökével és a nemzeti finanszírozó szervek vezetőivel közösen áttekintse azon nemzeti finanszírozó szervek programirányítási folyamatait, amelyeknél fennáll a határidő be nem tartásának kockázata, és megállapodjon velük a folyamat lerövidítése érdekében megteendő lépésekről. 3)A pályázók részére szabványos konzorciumi megállapodást kell biztosítani annak érdekében, hogy gyorsabban teljesülhessenek a projekt résztvevőinek szerződésen alapuló követelései. 4)A titkárságnak létre kell hoznia és fenn kell tartania egy robusztus központi Eurostars adatbázist a projektekre és a kedvezményezettekre vonatkozó megbízható adatok összegyűjtésére, tárolására és feldolgozására. Be kell vezetni az adatok minőségi ellenőrzését a pályázati formanyomtatványok esetében, illetve a projekt előrehaladására vonatkozó jelentés, a végső jelentés, valamint a piaci hatásra vonatkozó jelentés formanyomtatványai tekintetében. A végső jelentések benyújtásának határidejét le kell csökkenteni egy évre, és a piaci hatásra vonatkozó jelentéseknek a projekt befejezésétől számított két éven belül rendelkezésre kell állniuk. 5)A titkárságnak módosítania kell a pályázati formanyomtatványt, valamint a projekt előrehaladására vonatkozó jelentés, a végső jelentés és a piaci hatásra vonatkozó jelentés formanyomtatványait. A formanyomtatványok logikusabbá tételéhez az azokban szereplő jelenlegi konkrét kérdések és címek részletes felülvizsgálata, valamint számos kérdés újrarendezése, törlése, illetve hozzáadása szükséges. Ennek megfelelően e formanyomtatványok kitöltési útmutatóit is módosítani kell. 6)A titkárságnak egy kifejezetten az ismételt benyújtás céljára szolgáló pályázati formanyomtatványt és megfelelő útmutatót kell kidolgoznia. Az ismételten benyújtott beadványoknak tartalmazniuk kell egy arra vonatkozó magyarázatot, hogy mi változott, különösen a nemzeti projektkoordinátorokon keresztül beérkezett előző értékelések észrevételei nyomán. 7)A titkárságnak a programkezelési és a szervezeti vezetési gyakorlatai megerősítésére intézményi fejlesztési tervet kell kidolgoznia és végrehajtania annak érdekében, hogy a nemzetközi bevált gyakorlatokkal összhangban képes legyen javítani az Eurostars program végrehajtásán, és hogy a K+F és innovációs programok kezelésében tapasztalattal rendelkező, képzett személyi állományt alkalmazzon, azt megtartsa és motiválja. Javasolt, hogy a titkárság mentori támogatást kapjon a hálózat releváns kompetenciákkal rendelkező nemzeti finanszírozó szerveitől. 8)A titkárságnak minden szervezet részére – nem csak a kkv-k és a nagyvállalatok, hanem az egyetemek, állami kutatószervezetek és a K+F tevékenységet végző kkv-k más partnerei részére is – egyedi azonosítót kell bevezetnie. Amennyiben rendelkezésre áll, valamennyi szervezetnek meg kell adnia a Horizont 2020 program keretében kapott résztvevő-azonosító kódját (Participant Identification Code). A pályázati formanyomtatványnak információt kell tartalmaznia arra vonatkozóan, hogy a projekt benyújtásra került-e előzőleg egy másik nemzeti vagy uniós programban. 9)A titkárságnak valamennyi országra vonatkozóan információt kell gyűjtenie arról, hogy mennyi idő telik el a kifizetésig, és a kapott információt továbbítania kell a magas szintű munkacsoportnak, valamint az adatgyűjtésre és az adatok továbbítására vonatkozóan meg kell állapodnia egy kötelező érvényű határidőről. 10)A projektek pontos indulási és befejezési idejére vonatkozó információkat szerepeltetni kell a központi Eurostars adatbázisban. A nemzeti projektkoordinátoroknak haladéktalanul értesíteniük kell az EUREKA titkárságát az aláírt támogatási megállapodásokról, a projektek indulásának és befejezésének dátumait is beleértve. 11)A titkárságnak, a magas szintű munkacsoportnak és a nemzeti finanszírozó szerveknek biztosítaniuk kell, hogy a szerződéskötési idő ne haladja meg a 7 hónapot (210 napot), amint az az Eurostars 2 programra vonatkozóan a budapesti dokumentumban elfogadásra került. 12)A 2016-os tavaszi pályázati határidőtől kezdve a titkárságnak, a magas szintű munkacsoportnak és a nemzeti finanszírozó szerveknek meg kell állapodniuk arról, hogy a nemzeti finanszírozó szerv és a program résztvevői közötti támogatási megállapodás a pályázati határidőtől számított 210 napon belül aláírásra kerüljön legalább a projektek fele esetében. A projektek 90%-a esetében a pályázati határidőtől számított egy éven belül minden támogatási megállapodást alá kell írni. 13)A titkárságnak és a nemzeti projektkoordinátoroknak közösen meg kell határozniuk és ki kell dolgozniuk a közöttük folyó információcsere megkönnyítésére szolgáló eszközöket, javítaniuk kell a két féltől származó, illetve a két fél rendelkezésére álló információk minőségét és mennyiségét, lehetővé kell tenniük minden projektfázis nyomon követését, és csökkenteniük kell a kétoldalú információcsere adminisztratív költségeit.

14)Az Európai Bizottságnak mérlegelnie kell a finanszírozás megtagadását azon Eurostars projektek esetében, amelyeknél a pályázati határidő utáni egy évben nem került aláírásra minden támogatási megállapodás, kivéve, ha a finanszírozási szerződés aláírásában bekövetkező késedelmet a finanszírozott konzorcium tagjai okozták. Finanszírozás 1)A csoport erőteljesen ösztönzi a magas szintű munkacsoportot arra, hogy állapodjon meg az összehangolandó finanszírozási szabályok minimális kiindulási alapjáról, és biztosítsa, hogy minden részt vevő ország alávesse magát e szabályoknak. A maximális finanszírozási arányoknak az egyes partnertípusok esetében minden országban meg kell egyezniük. A magas szintű munkacsoportnak fokozott figyelemmel kell kísérnie a folyamatot, amelyet a 2016-os első pályázati határidőre be kell fejezni. 2)Az egyetemek és állami kutatószervezetek finanszírozását oly módon kell harmonizálni, hogy azok a K+F tevékenységet végző külföldi kkv-k partnereiként vegyenek részt, és ne csak az ugyanabból az országból érkező, K+F tevékenységet végző kkv-k alvállalkozóiként. 4.A Bizottság észrevételei 4.1.Bevezetés A Bizottság úgy véli, hogy a Makarow-csoport jelentése érintette azokat a fő szempontokat, amelyekre az értékelésnek az Eurostars határozatban, a hatáskör-átruházási megállapodásban és a feladatmeghatározásban leírtak szerint ki kellett terjednie. Mivel a tagállamok és a többi részt vevő ország növelte az Eurostars programhoz történő finanszírozási hozzájárulását – a becsült összeg 372 millió EUR –, az uniós hozzájárulás pedig ennek 26,9%-a, azaz 100 millió EUR volt, teljesült az Eurostars határozatban foglalt követelmény, amely szerint az uniós finanszírozás nem haladhatja meg a tagállamok és a többi részt vevő ország hozzájárulásainak egyharmadát. Az Eurostars határozat megemlíti, hogy a kkv-k fontosak az európai növekedés és versenyképesség szempontjából. Az Eurostars program általi finanszírozásra vonatkozó pályázatok nagy és egyre növekvő száma, valamint a támogatott kkv-k által elért eredmények jelzik, hogy a program fontos a K+F tevékenységet végző kkv-k növekedése szempontjából. A program 2008-as indulásától 2013 végéig az Eurostars program számos területe javult. A szerződéskötési idő például lerövidült, és fokozódott a harmonizáció és az összehangoltság. A Bizottság örömmel fogadja ezeket az eredményeket, és értékeli az EUREKA titkársága és a nemzeti finanszírozó szervek által tett erőfeszítéseket. A Makarow-csoport fő következtetése az, hogy az Eurostars programnak sikerült felgyorsítania a K+F tevékenységet végző kkv-k növekedését és innovatív eredményeit. A csoport szerint ugyanakkor javítani kell az irányítás és a vezetőségi végrehajtás területeit. A fő következtetés első részét kiterjedt ökonometriai hatáselemzés támasztja alá. Ez azt mutatja, hogy a foglalkoztatás növekedési rátája az Eurostars program által finanszírozott, K+F tevékenységet végző kkv-k esetében közel kétszer olyan magas, mint az olyan pályázó kkv-k esetében, amelyek nem nyertek támogatást. A második részre vonatkozóan a csoport azt állapította meg, hogy a harmonizált finanszírozási szabályok és az összehangolt nemzeti folyamatok hiánya elégtelenségekhez vezetett. A csoport úgy véli, hogy javítani kell a központi irányítás, igazgatás és működés hatékonyságát. A Bizottság megítélése szerint a végső értékelés megállapításai, eredménye és ajánlásai meggyőzően alátámasztottak. A Bizottság egyetért a Makarow-csoport fő következtetésével. Az időközi és a végső értékelésben foglalt számos ajánlást már figyelembe vettek az Eurostars 2 határozatban (2014-2020). Mivel a Makarow-csoport jelentése az értékelési folyamat szerves részét képezi, a Bizottság nem kommentálja a következő észrevételekben a jelentés minden részletét. Mivel a Bizottság a jövőre összpontosít, ezen észrevételek többnyire az Eurostars program azon területeire vonatkoznak, amelyek a Bizottság megítélése szerint a leginkább javításra szorulnak, azaz a Makarow-csoport fő következtetésének második részére. 4.2.A program célcsoportja és alkalmazási köre Mind az időközi értékelés, mind a Makarow-csoport jelentése jelzi, hogy az EUREKA titkárságának és a nemzeti projektkoordinátoroknak biztosítaniuk kell, hogy az Eurostars program elérje azokat a kkv-kat is, amelyek nem rendelkeznek korábbi nemzetközi kapcsolatokkal. A Bizottság egyetértett ezzel az ajánlással 2011-ben, és egyetért most is, 2015-ben. Bár ez az ajánlás a titkárságnak és a koordinátoroknak egyaránt szól, számos más, az Eurostars program promóciójára vonatkozó vagy az ismertségének növeléséről szóló ajánlás kizárólag a titkárságnak lett címezve (lásd a fenti 3., 4., 5. és 7. ajánlást). A Bizottság egyetért ezekkel az ajánlásokkal. Ugyanakkor, bár az EUREKA titkárságának döntő szerepe van, a részt vevő Eurostars országok és a nemzeti finanszírozó szervek is felelősek azért, hogy több és jobb, növekedési potenciállal rendelkező, K+F tevékenységet végző kkv-t érjenek el. A Makarow-csoport azt javasolja, hogy a Bizottság és a titkárság mérje fel, milyen lehetőségek mutatkoznak az az Eurostars programnak a Horizont 2020 új kkv-támogató eszközével való összekapcsolása tekintetében (lásd a 6. ajánlást). Bár nem teljesen világos, hogy mit jelent az „összekapcsolás”, a Bizottság az Eurostars 2 programra vonatkozó javaslat előterjesztésekor elemezte a különböző eszközök stratégiai elhelyezkedését. A Bizottság úgy ítéli meg, hogy az eszközök a kkv-k kutatási és üzleti elképzeléseinek a piac szempontjából vett alakulása különböző szakaszaiban nyújtanak támogatást. Az Eurostars program más jellegű, és kiegészíti – nem pedig pótolja – a Horizont 2020 kkv-támogató eszközét. A hatáskör-átruházási megállapodás is kimondja, hogy a nemzeti finanszírozó szerveknek hatékony intézkedéseket kell tenniük azért, hogy elkerüljék a végső kedvezményezettek projektjeinek más uniós finanszírozási forrásokon keresztül történő kettős finanszírozását. Az EUREKA titkárságának, az Európai Bizottságnak és a Kkv-ügyi Végrehajtó Ügynökségnek (EASME) egyértelműen kommunikálnia kell azt, hogy az Eurostars program és a kkv-támogató eszköz célcsoportjai eltérőek. 4.3.Irányítás A Makarow-csoport megjegyzi, hogy az EUREKA magas szintű munkacsoport rendszeresen vitat meg különböző, az Eurostars sikere szempontjából kritikus kérdéseket, a cselekvéshez szükséges konszenzus elérése, vagy a minden ország számára kötelező érvényű szabályok elfogadása nélkül. A csoport szerint a magas szintű munkacsoportnak nagyobb felelősséget kell vállalnia az Eurostars program tekintetében, és jobban be kell vonódnia abba.